Aze emañ an difoc'h brasañ, an dibab. Divizout ober ur striv ha deskiñ ur yezh, he implij, he zreuskas marteze. Hag evit-se em eus doujañs me ivez evit an holl re a ra an dibab-se, ar striv se. Me n'am eus ket dibabet, n'am eus ket bet ezhomm da ober, profet ez eus bet din ur yezh ouzhpenn, ur  binvidigezh dibar. Ha n'em eus kollet netra en eskemm da se, rak deuet eo ar galleg din memestra, zoken m'eo bet diwezhatoc'h, hag ur galleg gwelloc'h am eus eget kalz gallegerien a-vihanik. Gwir eo evit darn vrasañ ar vrezhonegerien a-vihanik a anavezan. Un efed eus an divyezhegezh sur a-walc'h, pa welan pegen aes eo bet din deskiñ saozneg ha kastilhaneg. Seul vui a yezhoù desket, seul aesoc'h deskiñ, radonusañ evezhiadenn, ken gwir koulskoude.